Halep s-a impus după o oră şi 46 de minute şi, în urma acestui succes, românca revine pe locul 3 WTA.

Finala de la Dubai a fost una foarte disputată, cele două jucătoare etalând calităţile cu care s-au impus în circuit. Înaltă de 1,86 metri, Pliskova a servit foarte bine şi a lovit mingea puternic de la început. Halep a răspuns cu o alternanţă a loviturilor către liniile laterale ale terenului, pentru a specula mobilitatea mai redusă a adversarei. Sportiva cehă, autoare a 144 de aşi în acest sezon, înaintea partidei de sâmbătă, a avut, în primele patru ghemuri, o proporţie de reuşită a primului serviciu de sută la sută. Dar Halep a fost pe tot terenul, a agăţat fiecare minge şi a punctat deseori decisiv cu lovitura de rever în lung de linie.

Până la 3-3, fiecare jucătoare şi-a fructificat serviciul, apoi Halep a rupt echilibrul primului set cu un break. În pauza de la 4-3, antrenorul sportivei din Cehia, Jiri Vanek, a intrat pe teren să-şi sfătuiască eleva, dar indicaţiile sale nu au împiedicat-o pe Pliskova să comită greşeli şi să piardă primul set, cu 4-6, după 41 de minute.

Setul al doilea a avut o desfăşurare aproape dramatică. Pliskova s-a distanţat la 2-0, după un break în al doilea ghem. Halep a răspuns imediat şi a câştigat pe serviciul jucătoarei cehe. La 2-1, Pliskova a cerut intervenţia fizioterapeutului, acuzând o accidentare la şold. Meciul a fost întreupt aproape opt minute şi, la reluare, Pliskova a devenit mult mai agresivă şi mai mobilă, însă şi-a pierdut din precizia primului serviciu.

Vanek i-a mai predat o "lecţie" jucătoarei din Cehia, la scorul de 3-2, dar Halep a egalat imediat scorul. De la 3-3, cele două jucătoare nu şi-au mai valorificat serviciul. Primul break l-a făcut Simona Halep, care la 5-4 a avut o primă minge de meci. Pliskova a anulat-o şi a câştigat pe serviciul româncei. La 6-5, Halep a servit din nou pentru titlu, dar a comis două duble greşeli consecutiv. Jucătoarea cehă a primit "cadoul" şi nu a ratat ocazia să egaleze la 6, trimiţând setul în tie-break. După ce Pliskova a făcut un mini-break la 3-3, Halep a preluat definitiv controlul jocului şi a câştigat setul, cu 7-6 (4), după 65 de minute, şi meciul, obţinând astfel al doilea titlu în acest an.

Karolina Pliskova şi-a confirmat evoluţia în ascensiune din ultimii doi ani, reuşind sâmbătă 27 de lovituri câştigătoare (cinci aşi), faţă de numai 16 (un as) Simona Halep. Însă aceste puncte au fost anulate de cele 36 de greşeli neforţate comise de sportiva cehă. Halep a jucat mai exact decât în alte meciuri, greşind 22 de lovituri, nu a avut momente de cădere şi a fost mai concentrată în momentele cheie ale partidei. Serviciul continuă să fie punctul mai slab al Simonei. Ea a comis şapte duble greşeli, faţă de una Pliskova, şi a avut o proporţie de reuşită a primului serviciu de 62 la sută (75 Pliskova).

Învingătoarea de la Dubai va primi 900 de puncte WTA şi 456.000 de dolari, iar învinsa 585 de puncte WTA şi 227.860 de dolari.

Pentru jucătoarea română, aceasta a fost a 16-a finală. Ea a mai câştigat nouă turnee, la Shenzhen (WTA), în 2015, Doha (Premier 5), Bucureşti (WTA), ambele în 2014, Nurnberg (WTA), 's-Hertogenbosch (WTA), Budapesta (WTA), New Haven (Premier), Moscova (Premier) şi Sofia (turneul "mic" al campioanelor), toate cele şase în 2013.

Simona Halep a mai disputat şase finale, Madrid (Premier Mandatory), Roland Garros (Grand Slam), WTA Finals - Singapore (Turneul Campioanelor), toate trei în 2014, Bruxelles (Premier), în 2012 şi Fes (WTA), în 2011 şi 2010.

La Dubai, traseul Simonei Halep până în finală a fost următorul:

Turul I - a stat;

Turul II - scor 6-2, 6-0, cu Daniela Hantuchova din Slovacia, locul 47 WTA;

Optimi de finală - scor 6-4, 6-3, cu Ţvetana Pironkova din Bulgaria, locul 57 WTA;

Sferturi de finală - scor 6-3, 1-6, 7-5, cu Ekaterina Makarova din Rusia, locul 9 WTA şi cap de serie numărul 6;

Semifinale - scor 2-6, 6-1, 6-1, cu Caroline Wozniacki, locul 5 WTA şi cap de serie numărul 3.

Simona Halep va evolua săptămâna viitoare la Doha, pentru a-şi apăra titlul cucerit anul trecut. Ea este a foua favorită după Petra Kvitova din Cehia.

Halep: Sunt fericită, am făcut tot ce am putut pentru a câştiga acest trofeu

Jucătoarea Simona Halep a declarat, sâmbătă, după ce a câştigat turneul de categorie Premier 5 de la Dubai, că a făcut tot ce a putut pentru a se impune în finala acestei competiţii şi este fericită de succesul repurtat.

"Mulţumesc tuturor pentru susţinere. Este foarte greu să exprim ceea ce simt. Ador să fiu aici. Sunt fericită! Mi-am dorit să obţin acest trofeu şi am făcut tot ce am putut pentru a-l câştiga", a spus Halep imediat după finala cu sprtiva cehă Karolina Pliskova.

Ea s-a adresat apoi susţinătorilor săi aflaţi în public: "Vreau să vă mulţumesc şi vă aştept peste tot unde merg la competiţii".

Numeroşii fani români din tribune au reacţionat scandându-i numele.

"Sunt mai emoţionată acum, decât în timpul meciului. A fost o atmosferă fantastică şi mulţumesc încă o dată pentru susţinere. Am jucat foarte bine aici şi anul viitor mă voi întoarce să-mi apăr titlul", a afirmat Halep, la festivitatea de premiere.

Simona Halep, locul 4 WTA şi cap de serie numărul 1, a câştigat al zecelea trofeu din carieră, al doilea de categorie Premier 5, după ce a învins-o, sâmbătă, cu scorul de 6-4, 7-6 (4), pe jucătoarea cehă Karolina Pliskova, locul 18 WTA şi cap de serie numărul 17, în finala turneului de la Dubai.

Desfăşurarea LIVE TEXT a meciului:

Setul 2

18:57 SIMONA HALEP câştigă la Dubai

18:49 6-6 Pliskova revine şi este tiebreak

18:41 6-5 un nou break pentru Simona

18:38 5-5 Pliskova egalează

18:32 5-4 break pentru Simona Halep

18:28 4-4 Pliskova câştigă game-ul şi egalează

18:24 4-3 Simona are un set şi un break în faţa adversarei

18:19 3-3 Simona egalează

18:13 2-3 Pliskova închide un serviciu bun

18:10 2-2 Simona egalează

18:01 1-2 Simona îşi presează adversara şi câştigă game-ul

17:57 0-2 o dublă greşeală a Simonei aduce breake-ul adversarei

17:54 0-1 Pliskova câştigă primul game al celui de-al doilea set

Setul 1

17:50 6-4 Simona Halep câştigă primul set în 40 de minute

17:46 5-4 Pliskova face eforturi şi câştigă game-ul

17:41 5-3 jucătoarea cehă riscă şi Simona câştigă un nou game

17:37 4-3 break în game-ul 7, reuşit de Simona

17:35 3-3 Simona câştigă game-ul

17:28 2-3 Pliscova câştigă din nou graţie loviturilor puternice

17:26 2-2 Simona revine şi egalează

17:18 1-2 Pliskova îşi face game-ul şi câştigă încă un serviciu

17:16 Simona egalează, 1-1

17:11 0-1 Pliskova câştigă primul serviciu

17:09 Meciul a început

În cazul unui succes înregistrat sâmbătă, în acest ultim act, Halep va reveni pe locul 3 WTA.

Adversara Simonei Halep, Karolina Pliskova, are 22 de ani şi se află în cel mai bun moment al carierei.

Pliskova, cap de serie numărul 17, a reuşit, tot vineri, calificarea în premieră în ultimul act al unui turneu important, după victoria înregistrată, cu scorul de 6-4, 5-7, 7-5, în faţa sportivei spaniole Garbine Muguruza, locul 24 WTA.

Cele două finaliste nu s-au mai întâlnit până în prezent în circuitul WTA.

Pentru jucătoarea română, aceasta este a 16-a finală. Ea a câştigat nouă turnee, la Shenzhen (2015), Doha, Bucureşti (ambele în 2014), Nurnberg, 's-Hertogenbosch, Budapesta, New Haven, Moscova şi Sofia (toate cele şase turnee în 2.